שנהבי מגידו

לוח משנהב לשיבוץ לרהיט, המאתר מימין שליט כנעני על מרכבתו, ומשמאל שליט יושב על [[כס כרובים במשתה. נמצא בארמון המלכותי במגידו, המאה ה־13 לפנה"ס]]
שנהבי מגידו הם אוסף של שנהבים מחוטבים שנמצאו בחפירות הארכאולוגיות בתל מגידו. אוסף השנהבים נמצא בחפירות של המכון האוריינטלי של אוניברסיטת שיקגו שנערכו בתל בין השנים 1939-1925. רובם נחפרו על ידי הארכאולוג גורדון לאוד שהיה המנהל האחרון של משלחת זו.

האוסף כולל 380 חפצים ושברי חפצים בעיקר לוחיות ארוכות של שנהב הנושאות תמונות ששובצו בתוך רהיטים וחפצים של עץ כדי להוסיף להם נוי ויוקרה. האוסף כולל גם חפצים תלת־ממדיים עשויים משנהב, כגון קופסאות, בקבוקים, מסרקות ופקקים מגולפים לבקבוקים. אחד החפצים החשובים שנמצאו הייתה קופסה רבועה שעל דופנותיה גולפו דמויות של אריות וספינקסים ברמת גילוף שהגיעה כמעט לרמת פיסול תלת-ממדי. באריות אלה ניכרת השפעה סורית או חיתית. האוסף כולל גם קבוצה של לוחיות ארוכות שעליהן חרוטות תמונות. אחת הלוחיות היא ידית של סכין ועליה חריטה רדודה של חגיגת ניצחון. קווי החריטה מולאו בחומר שחור שהבליט את התמונה על רקע צבעו הבהיר של השנהב. בתמונה אפשר להבחין בתהלוכה המתקדמת שמאלה לכוון מלך היושב על כיסא מפואר עטור בכרובים. לפני המלך שתי נשים, אחת פורטת על נבל, השנייה מגישה משקה ופרחי לוטוס. סצנות של משתאות ומלחמה נמצאו גם על לוחיות אחרות. האוצר כלל גם חפצים שמקורם היה זר כגון קלמר שנשא את שמו ואת תאריו של בעליו הסופר והוא מתוארך לימי רעמסס השלישי. זהו המצבור העשיר ביותר של אמנות השנהבים הכנענית שנמצא עד כה.

האוסף נמצא במבנה שנקרא על ידי החופרים "בית האוצר" בשכבה VIIA המתוארך לתקופת הברזל והוא נבנה כהמשכו ועל שרידיו של ארמון משכבה VIIB מתקופת הברונזה המאוחרת.

עושר התבליטים על גבי השנהבים ובייחוד ריבוי הסגנונות שכלל מוטיבים בסגנון מצרי, וכן מוטיבים שהועתקו מחפצים שהגיעו לכנען בדרכי מסחר כגון חתי מתקופת האימפריה החתית, מיקנה וקפריסין אופייני לאמנות הכנענית ומתארך את השנהבים לתקופת הברונזה המאוחרת. על גבי אחד השנהבים נמצא כרטוש של רעמסס השלישי. יש בכך הוכחה ברורה שבית האוצר עם האוסף שבו היה קיים בימיו של פרעה זה. השערת החוקרים היא שחלקו של האוסף שרבים מלוחותיו שימשו במקור כלוחיות שיבוץ ברהיטים, הושלכו לחדרי בית האוצר שהיה שייך לארמון משכבה VIIB. המגוון הרחב של החפצים הוביל את החוקרים למסקנה שמדובר באוסף שהתקיים כמאה וחמישים שנה.

אמנות הגילוף בשנהב דורשת התמקצעות והיא נעשתה על ידי קבוצות אמנים שהגילוף בשנהב היה תחום התמחותם, ושימשו כנראה כאמני חצר. השנהב נחשב לחומר גלם יקר ושימש כסחורת חליפין בידי השליטים השונים.

חלק מאוסף שנהבי מגידו נמצא במוזיאון רוקפלר ובמוזיאון של המכון האוריינטלי של אוניברסיטת שיקגו.

== גלריה ==
<gallery>
קובץ:Cosmetic box lids, Megiddo, Late Bronze II, 1400-1200 BC, ivory - Oriental Institute Museum, University of Chicago - DSC07723.JPG|alt=
קובץ:Female sphynx plaque, Megiddo, Stratum VIIA, Late Bronze IIB, 1300-1200 BC, ivory - Oriental Institute Museum, University of Chicago - DSC07703.JPG|alt=
קובץ:Jar fragment, Megiddo, Stratum VII, Late Bronze IIB, 1300-1200 BC, ivory - Oriental Institute Museum, University of Chicago - DSC07704.JPG|alt=
קובץ:Tardo bronzo IIB, placca ittita in avorio, da megiddo, 1300-1200 ac ca.jpg|alt=
קובץ:Tardo bronzo IIB, placca con testina femminile, in avorio, da megiddo, 1300-1200 ac ca.jpg|alt=
קובץ:Tardo bronzo IIB, scatola incisa, in dente di ippopotamo, da megiddo, 1300-1200 ac ca.jpg|alt=
קובץ:Tardo bronzo IIB, placche con palmette, in avorio, da megiddo, 1300-1200 ac ca.jpg|alt=
קובץ:Tardo bronzo IIB, placche con loto e palmette in avorio, da megiddo, 1300-1200 ac ca.jpg|alt=
קובץ:Tardo bronzo IIB, figurina femminile, in avorio, da megiddo, 1300-1200 ac ca. 02.jpg|alt=
קובץ:Tardo bronzo IIB, placca con donna con mantello, in avorio, da megiddo, 1300-1200 ac ca.jpg|alt=
קובץ:Tardo bronzo IIB, doppio grifone, in avorio, da megiddo, 1300-1200 ac ca.jpg|alt=
קובץ:Tardo bronzo IIB, figurina femminile, in avorio, da megiddo, 1300-1200 ac ca. 01.jpg|alt=
קובץ:Tardo bronzo IIB, anatre in avorio, da megiddo, 1300-1200 ac ca. 01.jpg|alt=
</gallery>

==לקריאה נוספת==
* רבקה גונן, מבוא לארכאולוגיה של ארץ ישראל בתקופת המקרא, יחידה 7 - תקופת הברונזה המאוחרת, עמודים 161-158
<div style="direction: ltr;">
* Gordon Loud, The Megiddo Ivories, Volume LII of the Oriental Institute Publications, 1939
* The Megiddo Ivories, John A. Wilson, American Journal of Archaeology, Vol. 42, No. 3 (Jul. - September, 1938), pp. 333–336
</div>
==קישורים חיצוניים==

* [http://www.imj.org.il/imagine/galleries/viewItemH.asp?case=14&itemNum=375161 צילום של קלמר לקני כתיבה ועליו שמו של רעמסס השלישי, עשוי משנהב מתל מגידו המאה ה-12 לפנה"ס]
*[http://lib.cet.ac.il/pages/item.asp?item=15630 אמנות הגילוף בשנהב] באתר מטח

==הערות שוליים==

קטגוריה:מגידו
קטגוריה:שנהב
קטגוריה:עתיקות ארץ ישראל
en:Tel Megiddo#Megiddo Ivories